钦定古今图书集成/理学汇编/文学典/第138卷 > 《谢手诏表》前人
## 钦定古今图书集成/理学汇编/文学典/第138卷 > 《谢手诏表》前人

臣某言：“中使《阎忠》”〈阙〉至，奉宣圣旨存问，兼赐臣手诏，
拜捧紫泥，跪申金简，承旨知圣神之略，感恩知身命
之轻。臣某〈中谢〉臣素乏异能，幸逢昌运。猥当朴棫之
寄，未靖妖氛；荣分台鼎之名，何阶启沃。窃位斯久，衅
尤是虞，岂谓元化曲成，鸿施洊及？特纡睿思，亲洒仙
毫，降自九天。粲然五色，初喜丽天之象；远烛辉光，旋
惊垂露之踪。曲覃霈泽，鸾鹤回〈一作鸾凤𬸣〉翔而变态，烟
云舒卷以呈姿。赋彩飞空，耸神荡目。恭惟国宝，何幸
家藏。感极涕零，莫知上答。应缘军旅庶务，谨具别状
奏闻。无任屏营之至。